Setshaba se itsisiwe fa Banka ya Botswana e tsweletse ka go amogela dipego tse di bolelang fa bangwe mo setshabeng le dikgwebo ka kakaretso ba sa amogele madi a magologolo a tshipi a P2. Lebaka le legolo la go gana go amogela madi a magologolo a P2 ke gore gatwe bangwe ba bolela fa a ntshitswe mo tirisong mme ebile a sa tlhole a reka. Banka ya Botswana e itsise setshaba fa dipego tsa go nna jaana di sena nnete. Madi a tshipi a P2 a masha le a magologolo a mo tirisong otlhe, ka jalo, a tshwanetse go amogelwa ke setshaba le dikgwebo tsotlhe go reka kgotsa go duela, go sena poifo epe.